钦定古今图书集成/理学汇编/字学典/第079卷 > 《书伊川先生与方道辅帖后》前人
## 钦定古今图书集成/理学汇编/字学典/第079卷 > 《书伊川先生与方道辅帖后》前人

“伊川先生德性严重，不轻与人接。”今观其于方公父
子兄弟之闲，眷眷如此，则方公之贤可知已。熹旧尝
得前数帖，刻之庐山白鹿洞。公之曾孙长泰主簿壬
又并其所藏数帖模刻于家闲，以视熹求书其后。虽
先生之所以书者，有非熹之所敢知，然观于应举“耕
田”之语，可以决内外取舍之轻重；察于“买椟还珠”之谕，可以知读书求道之要在此而不在彼也。既以自
厉，又书卷尾以属方君，使与其族之父兄兄弟相与
勉焉。